Siyancomeka isenzo somculi uDuncan | News24
Siyancomeka isenzo somculi uDuncan
KWELAKHO elidlisayo neliphuma phambili nasonyakeni u2017 owaziwa ngowamabhinca ngicela uke ungiphe isikhala ngisho okuthize ngesenzo somculi uDuncan nesisuse impikiswano. Ngizoqala ngiphawule ngohlobo lwabanye abantu abasezinkundleni zokuxhumana abazithandela ukugxeka nje kuphela. Loluhlobo lwalabantu abanye babo kwesinye isikhathi alube lusayihlaziyisisa into ngaphambi kokuba liyigxeke. Ungafunga ukuthi vele bona bangenela ukuphikisa yonke nje into eyenziwa noma eshiwo omunye umuntu kulezizinkundla. Kudlula usaziwayo emhlabeni bese sithi ‘RIP sbanibani’ ubezwe sebethi ‘anisiyeke okokuqala akaziboni nalezinto enizibhala ngaye’. Khona nami esengibazi kahle ukuthi mabephawula ngokuthize okuvelele ngalesosikhathi bazokugxeka kumnyama kubovu. Uma kuke kwaba netemu uzobezwa sebethi sebekhathele bona manje indaba ka Van Damme noma kaQhubinja kanjalo kanjalo. Mase ngiqhubeka ke nodaba lwami olungenze ngaze ngahlala phansi ngabahala lencwadi, ngifuna ukumncoma uDuncan ikakhulukazi ngoba usize umndeni ohluphekayo ukuze uvuke futhi ulale udlile. Angisibonanga futhi nesici ekutheni afake kwinkundla yokuxhumana njengoba esho ukuthi wayephonsela inselelo nabanye abaphila kangcono ukuthi balekelele imindeni elambile noma ehlwempu. Nami ukube nginemali ngabe ngiyabasiza nje abantu benkosi ikakhulukazi ngokudla ngoba isisu asikweletwa. Okunye okuvelile ngalomfana ilento yokuthi akusibona bonke abantu abasha abama engwaqeni ngenhloso yokufuna imali yewhoonga kodwa abanye usizi ngempela emakhaya abo. Ngiyamkhumbula nomunye usisi eMphithi owavinjwa umfana ecela ukudla kodwa wathi woza sambe bangena esitolo wamthengela ukudla. Mina anginankinga nomuntu ongusaziwayo noma isigwili esisiza abantu bese ekuveza lokho sikwazi ngoba ithina futhi esibagxekayo ngokuba ogombela kwesabo abangasizi ngalutho. Izinkampani ezinkulu zenza imincintiswano emaphepheni nasemisakazweni ukubuyisela emphakathini nje ngoxhaso abalufaka emashishinini abo. Kuyiphutha kuphike uma umculi esiza abantu abasaphotha umculo wakhe nempumelelo yakhe bese ebiza abezindaba noma asivezele ku facebook? #IphuthaDololo.MFANAFUTHI ‘JIKA PANTSULA’ NZUZAeMphithi